Afgesien van inligting oor die nuwe, herboude en verenigde Berlyn ná die val van die Muur in 1989, verskaf die boek ook waardevolle kennis oor die geskiedenis van Berlyn. Dié geskiedenis loop baie nou saam met die ontwikkeling van die staat Pruise, die Eerste Wêreldoorlog, die opkoms van Nazisme, die konsentrasiekampe naby die stad en die gruwels van die Tweede Wêreldoorlog. Daar word ook uitgewei oor die bloeityd van die kabaret en film in die tyd tussen die oorloë en na die verdeling van die stad in Oos- en Wes-Berlyn ná die Tweede Wêreldoorlog.
"'n Jong man wat Suid-Afrika as kind verlaat het, keer terug om die plaas te besoek wat hy van sy moeder geërf het. Hy word egter gekonfronteer met 'n werklikheid wat onherkenbaar verander het en nouliks nog verband toon met die verlede wat in sy herinnering voortleef. Schoeman se briljante visionêre roman, wat oorspronklik in 1972 verskyn het, is in 2002 onder die titel Promised Land verfilm." - suid-afrika.de
"Aan die hand van eietydse dokumentasie het Karel Schoeman in hierdie boek die lewe herkonstrueer van sy Suid-Afrikaanse stamvader, die Duitser Hendrik Schoeman uit Sleeswyk-Holstein, wat in 1724 as matroos in diens van die VOC die Kaap bereik het, 'n prekêre bestaan gemaak het as veeboer in die binneland van Suid-Afrika, en in 1765 in armoede in die huidige Klein-Karoo oorlede is. Hierdie man is, soos Schoeman opmerk, in verskeie opsigte geskik om as "tipiese" stamvader uit die Kompanjiestyd beskou te word. 'n Duitser aan die Kaap sluit die biografiese drieluik af wat begin is met Merksteen: 'n dubbelbiografie (1998) en voortgesit met Die laaste Afrikaanse boek: outobiografiese aantekeninge (2002)." - SUN E-SHOP
"Susanna Smit was die suster van die Trekkerleier Gert Maritz en die vrou van die Trekkerpredikant Erasmus Smit. Die kreet teen die Britse oorname van Natal wat verewig geraak het in die vorm van "Liewer barrevoets oor die Drakensberge ..." word aan haar toegeskryf. Susanna Smit was ook die skrywer van 'n omvangryke dagboek wat in sy behoue vorm die jare 1843-1851 dek en hoofsaaklik haar geestelike belewenisse vaslê.
Outeur en historikus Karel Schoeman beskryf nie net die lewe van hierdie uitsonderlike vrou nie, maar ook die agtergrond waarteen haar lewe afgespeel het: die onrustige tyd aan die Oosgrens, Susanna se verbintenis met Bethelsdorp en die vroeë werksaamhede van die Londense Sendinggenootskap, die Groot Trek, en die opkoms en ondergang van die Republiek Natalia." - SUN E-SHOP
"Schoeman bied hiermee 'n beeld van die Nederlandse koloniale tydperk in Suid-Afrika aan die hand van eietydse Nederlandse tekste in 'n Afrikaanse vertaling. Die tekste wat hier byeengebring is, is 'n persoonlike keuse van Schoeman wat in die loop van sy navorsing onder sy aandag gekom het en na sy mening insiggewend, interessant of vermaaklik is. Daar is sover moontlik van plaaslike inwoners en boorlinge se geskrifte gebruik gemaak eerder as dié van blote deurreisendes en besoekers, en vanuit hierdie oogpunt verteenwoordig die bloemlesing die vroegste geskrewe letterkunde van Suid-Afrika in die vorm van briewe, dagboeke, reisjoernale en preke." - SUN E-SHOP
Uit outobiografiese aantekeninge wat Karel Schoeman begin maak het nadat hy met sy aftrede kom woon het op die dorp waar hy gebore is, en sporadiese dagboekaantekeninge uit dieselfde tyd, het 'n uitsonderlike geskrif ontstaan wat op beeldende en omvattende wyse gestalte gee aan sy lewe, sy werk en sy tyd, en wat volgens hom na alle waarskynlikheid sy laaste boek sal wees.
"'n Jong vrou besoek weer 'n stad wat sy as kind geken het, en gedurende haar kortstondige verblyf kom sy tot 'n beter begrip van die verlede en van haar eie situasie. Karel Schoeman se fyn waarnemingsvermoë en veral sy talent om aan 'n bepaalde tyden plek gestalte te gee, maak Waar ek gelukkis was 'n treffende en onderhoudende uitbeelding van 'n stuk Suid-Afrikaanse werklikheid." - stofomslag
"Hierdie Afrikaanse uitgawe van die klassieke Duitse toneelstuk is 'n vry vertaling wat gedoen is vir die opvoering deur TRUK onder regie van Truida Louw in die toneelseisoen 1971-1972." - suid-afrika.de
"In die winter van 1908-09 het die pas gekwalifiseerde mediese dokter C.L. Leipoldt 'n paar maande op die privaatjag van die Amerikaanse koerantmagnaat Joseph Pulitzer deurgebring. Hierdie roman is 'n denkbeeldige herskepping van dié kort periode in die lewe van die man wat later bekendheid sou verwerf as Afrikaanse digter en skrywer." - suid-afrika.de
"Ierland aan die einde van die 18e eeu: David, jonger broer van 'n Engelse landheer, maak onverwags kennis met die Ierse volk en 'n keuse word aan hom opgedwing, teen sy sin. Die Ierse landskap, die rustige leefwyse van die adel en die verbitterde bestaan van die boerevolk word meesterlik uitgebeeld." - suid-afrika.de
"In 'n Lug vol helder wolke openbaar Karel Schoeman hom weer eens as die uitmuntende skepper van atmosfeer. Nog selde het 'n Afrikaner skrywer dit reggekry om só die tekstuur van 'n tydperk weer te gee.
Die verhaal van hierdie novelle is geensins ingewikkeld nie. 'n Jong man, Kobus, keer terug na die familieplaas waarin hy nie belang stel nie en wat hy na die dood van sy vader erf. 'n Verhouding ontstaan tussen hom en sy niggie Alida, en dit het 'n tragiese afloop, waarna Kobus finaal van die plaaswêreld en sy familie afskeid neem.
Dit is 'n ontroerend-eenvoudige vertelling, sonderopsmuksel, maar 'n periode in die Afrikaanse geskiedenis word sonder enige opvallende dramatiek vir ons uitgebeeld. die plaaswêreld word 'n integrerende deel van die gebeure, en Schoeman slaag daarin om met sy rustige verteltrant 'n besondere balans tussen vorm en inhoud te bewerkstellig." - omslag